Aagot Noss

Aagot Noss (født 9. oktober 1924, død 5. april 2015) var en norsk forsker og forfatter. Hun var førstekonservator og leder for drakt- og tekstilavdelingen på Norsk Folkemuseum.

Liv og virke 
Etter å ha tatt hovedfag i norsk ved Universitetet i Oslo i 1955, ble Noss i 1956 engasjert av Norsk Folkemuseum til å samle inn informasjon om drakttradisjoner i Norge. Hovedfagsoppgaven fra 1955 ble i 1963 utgitt på Universitetsforlaget med tittelen Høgtider og samkomer. Oppgaven hadde hun delt inn i tre hovedbolker:

 Høytider i enkeltpersoners individuelle livsløp
 Høytider i årets løp
 Sammenkomster i gårds- og nabosamfunnet.

Etter å ha begynt i stillingen ved Norsk Folkemuseum reiste hun mye rundt i Norge for å samle inn informasjon fra folk som bar klestradisjonene fra gammel tid. Dette resulterte i flere filmer og bøker. Blant mange steder var hun også i Valle og Bykle for å dokumentere en ubrutt klestradisjon fra middelalderen til vår tid, før kraftutbyggingen endret livet for folk i Setesdal.

Forfatterskap 
Aagot Noss skrev svært mange artikler i By og Bygd, Norsk Folkemuseums årbok, gjennom alle år hun var knyttet til institusjonen. Mange av disse har siden blitt trykket opp som særtrykk. I tillegg skrev hun eller var med på å skrive en rekke utstillingskataloger. Hun sto også bak mange filmer som Norsk Folkemuseum har produsert. I filmen Tre damer og ein draktskikk (2008) forteller hun om draktskikken i Øvre Hallingdal. Dette emnet hadde hun i 1992 utgitt en bok om, med tittelen Nærbilete av ein draktskikk : frå dåsaklede til bunad. Filmen fra 2008 var laget av Ål bygdekvinnelag med utgangspunkt i Aagot Noss' bok.

Til 70-årsdagen hennes i 1994 ble det utgitt et festskrift som foruten artikler skrevet av kolleger i inn- og utland også inneholdt ni av Noss' egne fagartikler. I forordet til festskriftet skrev daværende direktør ved Norsk Folkemuseum som innledning:Det er en sjeldenhet at noen på sitt område nærmest ubestridt fremstår som landets største autoritet. En slik sjeldenhet er Aagot Noss på feltet norske folkedrakter.

Bibliografi 
 1961: Frå Hallingdrakt til Hallingbunad : katalog til utstilling på Norsk Folkemuseum 1961
1963: Høgtider og samkomer, Universitetsforlaget
1965: Før strykejernet : slikjekjake og mangletre
1969: Telemarksbinding eller telebinding
1970: Sylvsmeden Eivind G. Tveiten – nytt opplag i 1991: ISBN 82-90036-33-7
 1970: Johannes Flintoes draktakvarellar
1973: Joachim Frichs draktakvarellar,  ISBN 82-521-0193-3
 1974: Draktfunn og drakttradisjon i det vestnordiske området frå vikingtid til høgmellomalderen
 1976: Bandlaging, ISBN 82-90036-02-7
1977: Bunadene i Aust-Agder
 1977: Eit mellomalderplagg i levande tradisjon, ISBN 82-90036-08-6
1977: Statuane i Nordmandsdalen
1977: Folkedraktene i Buskerud
 1979: Laging av kvinne- og mannsbunader i Setesdal, ISBN 82-90036-14-0
1980: Folkedraktene i Sogn og Fjordane
 1981: Adolph Tidemand og folk han møtte – studier frå reisene i norske dalføre – akvareller, målarstykke og teikningar
1982: Folkedrakter og bunader i Valdres og Vest-Oppland
1985: Draktsølvet frå den norske samlinga, Nordiska Museet, Stockholm
 1986: Folkedrakter i Noreg i andre halvdel av det 19. hundreåret – frå norske folkedrakter til amerikanske klede, ISBN 82-90036-24-8
 1990: Norwegian immigrant clothing and textiles
 1991: Lad og krone – frå jente til brur, ISBN 82-00-21354-4
 1992: Nærbilete av ein draktskikk : frå dåsaklede til bunad, ISBN 82-00-21543-1
 1996: Krone og skaut : jente-, brure- og konehovudbunader i Hordaland, ISBN 82-03-22154-8
 1999: Klesskikk i Tinn i Telemark – frå tinndølklede til tinnbunad : kvinneklede, ISBN 82-7099-313-1
 2002: Sigdal museum – folkedrakter i malerkunsten – 26. mai-15. september 2002 ISBN 82-996290-0-4
 2003: Frå tradisjonell klesskikk til bunad i Vest-Telemark, ISBN 82-7099-367-0
 2004: Nordmandsdalen og draktene i Norgesbilleder – dansk-norske forbindelser 1700-1905, ISBN 87-12-04117-3
 2005: Jølster og den gamle klesskikken, ISBN 978-82-7099-420-5
 2008: Stakkeklede i Setesdal – Byklaren og valldølen, ISBN 978-82-7099-477-9

Priser og hedersbevisninger
 «Kungliga Gustav Adolfs Akademiens pris» 1986 for grundläggande forskningar rörande folkdräktens historia i Norge.
 Kongens fortjenstmedalje i gull 1994
 Folk og klede – skikk og bruk – festskrift til Aagot Noss (1994) ISBN 82-90036-47-7
 Buskerud fylkes kulturpris 1994
 Ridder av 1. klasse av Den Kongelige Norske Sankt Olavs Orden 2002
 Æresmedlem av Norsk Folkemuseum 2005
 Sørlandets Kompetansefonds populærvitenskapelige pris 2009 for boka Stakkeklede i Setesdal – Byklaren og valldølen. Prisen var på 20.000 kroner og et kunstfotografi av Olav Breen.

Referanser

Eksterne lenker 
 Anne Eriksdatter Bye: Aagot Noss: En reisende i norske bunader Bunad-magasinet 1/04

Norske museumsfolk
Norske etnologer
Norske forskere
Personer tilknyttet Norsk Folkemuseum
Norske sakprosaforfattere
Riddere av 1. klasse av St. Olavs Orden
Kongens fortjenstmedalje i gull
Personer fra Ål kommune